open-index/open-wikipedia-markdown huggingface dataset:
Low bap

**Low bap** (προφορά: λόου μπαπ) ονομάζεται το μουσικό και κοινωνικό κίνημα που έχει τις ρίζες του στο ελληνικό hip hop. Τόπος δημιουργίας του θεωρείται το Πέραμα του Πειραιά. Κυριολεκτικά, low bap δεν σημαίνει κάτι συγκεκριμένο. Είναι μια λέξη που αποτυπώνει μέσα από τη μουσική και συγκεκριμένα μέσα από το hip hop, την άποψη που έχουν τα άτομα που ανήκουν στο κίνημα αυτό για την ζωή, την κοινωνία, την πολιτική. Γύρω από το low bap είχε αναπτυχθεί ένα γενικότερο ρεύμα, που περιλάμβανε βιβλιοπωλεία, κέντρα νεότητας και εξειδικευμένα περιοδικά. Επίσης, με το low bap έχουν γίνει κινηματογραφικά εγχειρήματα, συναυλίες, φεστιβάλ και πολλοί πειραματισμοί με νέα συγκροτήματα και μουσικές.

## Απαρχή
Τον Ιούνιο του 1992, στη ζωντανή εμφάνιση των Αμερικανών Public Enemy στη Νίκαια έγινε η πρώτη επαφή του Μιχάλη Μυτακίδη (B.D.Foxmoor) και του Δημήτρη Κρητικού (DJ MCD), οι οποίοι δημιούργησαν το ελληνικό συγκρότημα hip hop μουσικής, Active Member. Η μπάντα ήταν προβληματισμένη με την ανεργία και τα αντικρουόμενα συμφέροντα γύρω από την ναυπηγοεπισκευαστική ζώνη του Περάματος.

Τα άτομα που πίστευαν στην προσπάθεια αυτή οργανώθηκαν και σύντομα δημιουργήθηκε η Freestyle Productions, ομάδα μουσικής παραγωγής, μέσω της οποίας κυκλοφόρησαν οι δύο πρώτοι δίσκοι των Active Member, καθώς και άλλα δυο LP's (ένας προσωπικός δίσκος του B.D.Foxmoor και μια συλλογή με τα σχήματα που υπήρχαν τότε) και ένα maxi single. Το 1995, η μουσική hip hop δεν ήταν ιδιαίτερα γνωστή στην Ελλάδα. Εκείνη την εποχή, οι Active Member προσέλκυσαν το ενδιαφέρον μεγάλων δισκογραφικών εταιρειών και υπέγραψαν με την πολυεθνική Warner Music. Μετά από λίγους μήνες, κυκλοφόρησε ο τρίτος δίσκος τους με όνομα *Το Μεγάλο Κόλπο*, με τον οποίο και έγιναν ευρύτερα γνωστοί, και τον οποίο οι ίδιοι κατηγοριοποίησαν ως "low bap".

## Manifesto

*"Στηρίζω το λόγο μου με τη ζωή μου και τη ζωή μου με το λόγο μου: είναι ο δρόμος που χαράζει το Low Bap. Είναι η νέα βάση όλων όσων κατανοούν, σκέφτονται, νιώθουν, δρουν κι αντιστέκονται. Για να κατανοήσει κανείς την δημιουργία του κινήματος αυτού και την εξέλιξή του μέχρι τώρα, πρέπει να το εντάξει στην επαναστατική πια διαδικασία της αξιοπρέπειας. Πάνω απ’ όλα το Low Bap διατηρεί το σεβασμό του στο πρόταγμα της ζωής και είναι πολιτιστική επανάσταση με επίλεκτους στόχους και δύσκολο έργο. Από το 1993, με συνεχή παρουσία, δεκάδες δίσκους, βιβλία, περιοδικά, συναυλίες, φεστιβάλ, συζητήσεις, χιλιάδες ώρες στο στούντιο, χιλιάδες στίχους, και φίλους συμμαζέψαμε σ’ αυτόν το δικτυακό τόπο τα υλικά της διαδρομής μας. Εδώ βρίσκεται, η στιγμή της απογραφής μας, της αναδιοργάνωσης, της υπόσχεσης, της αγάπης, της σύγκρουσης, της αλήθειας.*

*Όσοι περάσουν από εδώ, ίσως και να ξέρουν τι πρέπει να γίνει. Ο καθένας με τον τρόπο του. Πάντως, το Low Bap περήφανα θα χρεωθεί το επόμενο βήμα, και θ’ανταμώσει τα πιο όμορφα. Θα συνεχίσει να ενοχλεί την ιστορία, και θα πιστέψει όλο και πιο βαθιά στο όνειρο. Όσους κάνουμε Low Bap, δε μας διάλεξε κανείς. Το διαλέξαμε μόνοι μας. Το χρωστάμε, λοιπόν, σε μας, σ’εκείνους που δείλιασαν, σ’εκείνους που θα ’ρθουν. Είναι η πιο όμορφη ώρα. Πάμε..."*.

## Εξωτερικοί σύνδεσμοι
* Low bap

Κατηγορία:Ελληνικό hip hop
Κατηγορία:Hip hop
Σεβίλλη

Η **Σεβίλλη** (ισπανικά: *Sevilla*, προφέρεται Σεβίγια) είναι η καλλιτεχνική, πολιτιστική, και οικονομική πρωτεύουσα της νότιας Ισπανίας και η πρωτεύουσα της κοινότητας (comunidad) της Ανδαλουσίας. Ο πληθυσμός της πόλης ήταν 704.154 (εκτίμηση INE το 2005) ενώ ο πληθυσμός της αστικής περιοχής ήταν 1.317.098 αποτελώντας την τέταρτη μεγαλύτερη μητροπολιτική περιοχή της Ισπανίας.

Το πολεοδομικό της σχέδιο θυμίζει ρομβοειδές σχήμα κατά διεύθυνση Βορρά - Νότου, που φέρεται να αγκαλιάζεται δυτικά από τον ποταμό Γουαδαλκιβίρ, στην ανατολική όχθη του οποίου είναι κτισμένη. Δύο παράλληλες λεωφόροι χωρίζουν την πόλη σε τέσσερα τμήματα. Βόρεια είναι η γνωστή λεωφόρος Λα Μακαρένα και νότια αυτής οι δύο κεντρικές: η Ελ Αρενάλ (δυτικά) και η Σάντα Κρουθ (ανατολικά). Νότια αυτών εκτείνεται το μεγάλο Πάρκο Μαρία Λουίσα με το πανεπιστήμιο, που αποτελεί τον πνεύμονα της πόλης. Η απέναντι, δυτική όχθη επίσης δεν στερείται πολλών και αξιόλογων σημείων τουριστικού ενδιαφέροντος, τα οποία ουσιαστικά αποτελούν τη νέα πόλη επί της νησίδας Ντε λα Καρτούχα (La Cartuja), δηλαδή νήσος των Καρθουσιανών. Το διεθνές αεροδρόμιο βρίσκεται βορειοανατολικά, εκτός πόλης. Είναι επίσης ένα σημαντικό λιμάνι μέσω του ποταμού Γουαδαλκιβίρ.
## Ιστορία
Η αρχαία ελληνική πόλη **Ίσπαλις** κτίσθηκε στη Χώρα των Τουρδηνανών, σημερινή Ανδαλουσία, επί της αριστερής όχθης του ποταμού Βαΐτιου, σημερινού Γουαδαλκιβίρ, 76 χλμ από τις εκβολές του. Κατά την ελληνική μυθολογία ιδρυτής της πόλης ήταν ο Ηρακλής και αργότερα κατακτήθηκε και επανιδρύθηκε από τους Φοίνικες. Ο Στράβων (ΙΙΙ, 131) την αποκαλεί **Ίσπαλις επιφανής**. Επί ρωμαϊκής αυτοκρατορίας ήταν πολύ ακμαιότατη και εμπορική πόλη και απέκτησε ρωμαϊκό υδραγωγείο. Γύρω στον 6ο με 7ο μ.Χ. αιώνα, οι μεγάλοι επίσκοποι έκαναν τη Σεβίλλη κέντρο του ρωμαϊκού πολιτισμού ολόκληρης της Δύσης, όντας υπό βραχύχρονη Βυζαντινή κυριαρχία. Αργότερα, επί Βανδάλων και Γότθων, έγινε πρωτεύουσα της Νότιας Ισπανίας. Οι Άραβες την κατέλαβαν το 712 μ.Χ. και αραβοποίησαν το όνομά της σε **Ισμπιλίγια**, αργότερα όμως έγινε ανεξάρτητη. Οι Άραβες οχύρωσαν την πόλη κι άφησαν πολλά μνημεία που διασώζονται έως και σήμερα. Ο Φερδινάνδος Γ´ της Καστίλης την κατάκτησε το 1248 και ισπανοποίησε το όνομά της σε **Σεβίγια** *(Sevilla)*. Η Σεβίλλη έγινε η πιο σημαντική εμπορική πόλη του βασιλείου του. Κατά το 15ο αιώνα, η Σεβίλλη ήταν ένα από τα κυριότερα κέντρα του εμπορίου της Γένοβας και της Φλωρεντίας.
## Αναφορές και σημειώσεις

## Εξωτερικοί σύνδεσμοι

* Επίσημη σελίδα  του Δημοτικού Συμβουλίου
* Καταχώριση στην επίσημη τουριστική σελίδα της Ισπανίας


Κατηγορία:Πόλεις της Ισπανίας
Κατηγορία:Ανδαλουσία
Καλλιθέα Ξάνθης (συνοικισμός)

Η **Καλλιθέα** είναι μεγάλος συνοικισμός της πόλης της Ξάνθης με περίπου 1.100 κατοίκους το 2001, κοντά στο Γενικό Νοσοκομείο Ξάνθης. 

## Δημιουργία
Ο συνοικισμός δημιουργήθηκε με την ανέγερση του τρίτου οικισμού Εργατικών Κατοικιών, μετά απ΄ αυτούς του Σιδηροδρομικού Σταθμού και της περιοχής Στρατοπέδων. 

## Πληθυσμός
Η πλειοψηφία των κατοίκων του συνοικισμού προέρχεται από τα χωριά του νομού. 

## Τοποθεσία
Στην Καλλιθέα εδρεύει το 17ο δημοτικό σχολείο Ξάνθης και το αντίστοιχο νηπιαγωγείο. Για τη σύνδεση με την πόλη της Ξάνθης υπάρχει γραμμή αστικού λεωφορείου με πολλά ημερήσια δρομολόγια. 

Η Καλλιθέα απέχει λιγότερο από 1,5 χιλιόμετρο από την πόλη της Ξάνθης μέσω της οδού Εθελοντή Αιμοδότη. Πηγαίνοντας κανείς στην Καλλιθέα μέσω αυτού του δρόμου θα περάσει μπροστά από το γενικό νοσοκομείο της πόλης. 

Στην Καλλιθέα στεγάζεται παράρτημα του ΚΑΠΗ Ξάνθης.

Κατηγορία:Δήμος Ξάνθης
Κατηγορία:Ξάνθη
Αρκουδιάρης

thumb|right|320px|Αρκουδόγυφτος στη Σόφια
Με το όνομα **αρκουδιάρης**, **αρκουδέης** ή και **αρκουδόγυφτος** αναφερόταν συνήθως ο τσιγγάνος εκείνος που παλαιότερα εμφάνιζε μία αρκούδα σε υπαίθριες παρουσιάσεις - επιδείξεις και με αυτό τον τρόπο κάλυπτε τις ανάγκες βιοπορισμού του. Αλλά και σήμερα σε διάφορα μέρη της Ελλάδος όπως π.χ. στη Σάμο στη περίοδο της Αποκριάς χορεύεται προς αστεϊσμό ο «αρκουδιάρικος» χορός σε μίμηση κατά μελωδία και χορό εκείνου της αρκούδας του αρκουδόγυφτου (από δύο άντρες που ο ένας υποδύεται την αρκούδα με περιλαίμιο αλυσίδα που κρατάει ο υποδυόμενος τον αρκουδιάρη).

Οι αρκουδιάρηδες κρατούσαν συνήθως ένα ντέφι ή ακόμη πιο παλιά τύμπανο με το οποίο απέδιδαν την μελωδία έχοντας δεμένη με αλυσίδα από τη ζώνη τους μια αρκούδα (πολύ σπάνια δύο) με φίμωτρο. Τις περισσότερες φορές είχαν και μια μαϊμού επίσης δεμένη με αλυσίδα από τη ζώνη τους. Διάλεγαν για τις παρουσιάσεις κυρίως πλατείες που παρουσίαζαν κάποια σχετική κίνηση ή και δρόμους συνοικιακούς.

Η μελωδία εν προκειμένω δεν ήταν κάτι το ιδιαίτερο, απλά ο αρκουδιάρης χτυπώντας το ντέφι άρχιζε να τραγουδά κάποιο γνωστό λαϊκό τραγούδι που συνήθως ήταν το «Σήκω χόρεψε κουκλί μου να σε δω να σε χαρώ ...»

Μόλις άρχιζε το ντέφι η αρκούδα σηκωνότανε στα πισινά της πόδια και άρχιζε ρυθμικά και εναλλάξ να ανασηκώνει τα πόδια μεταφέροντας το βάρος της από το ένα πόδι στο άλλο, λικνίζοντας το σώμα της, δίνοντας την εντύπωση του χορού ενώ παράλληλα η μαϊμού έτρεχε πέρα δώθε όσο της επέτρεπε η αλυσίδα εκτελώντας τούμπες στο αέρα.

Μετά τον χορό ακολουθούσαν οι μιμήσεις βεβαίως με πρωταγωνίστρια  την αρκούδα. 

Το θέαμα όμως αυτό απαιτούσε οι αρκουδιάρηδες να είναι και εκπαιδευτές. Η εκπαίδευση λοιπόν γινόταν ως εξής: άνοιγαν ένα λάκκο μέσα στον οποίο έριχναν αναμμένα κάρβουνα και τον σκέπαζαν με μια χοντρή λαμαρίνα. Όταν αυτή ζεσταινόταν έφερναν την αρκούδα δεμένη κοντά, και μόλις την ανέβαζαν στη λαμαρίνα παίζανε το ντέφι. Βέβαια η αρκούδα καιγότανε με αποτέλεσμα μη μπορώντας να φύγει να ανασηκώνει εναλλάξ τα πόδια, η δε μαϊμού να χοροπηδάει για να μη καίγεται. Από τη συνεχή επανάληψη, όποτε η αρκούδα άκουγε το ντέφι (αντανακλαστικά) επαναλάμβανε τις κινήσεις που έκανε πάνω στη ζεστή λαμαρίνα.

## Εξωτερικοί σύνδεσμοι
* 
* 

Κατηγορία:Λαογραφία
Κατηγορία:Εκφράσεις
Κατηγορία:Παραδοσιακά επαγγέλματα
Αχελώος (μυθολογία)

Στην αρχαία Ελληνική Μυθολογία, ο **Αχελώος** ήταν ποτάμια θεότητα. Ο Όμηρος τοποθετεί τον Αχελώο πριν από τον Ωκεανό. Οι θάλασσες, οι πηγές και τα νερά που πηγάζουν από τη γη προέρχονται από αυτόν. Αντίθετα ο Ησίοδος συγκαταλέγει τον Αχελώο στα παιδιά της Τηθύος και του Ωκεανού, στις ποτάμιες θεότητες. Κόρες του ήταν οι Σειρήνες, οι Νύμφες και πολλές άλλες πηγές (Κασταλία, Καλλιρρόη κλπ).

Ο Αχελώος είχε αρκετές μορφές. Συνήθως απεικονίζεται από τη μέση και κάτω σαν ψάρι, γενειοφόρος με κέρατα στο κεφάλι του. Άλλες μορφές του ποτάμιου αυτού θεού ήταν σαν φίδι, σαν ταύρος και σαν ανθρωπόμορφο ον με κεφάλι ταύρου που από τα γένια του έτρεχαν πολλά νερά (ανθρωπομορφίες των όψεων του ποταμού). Το μόνο βέβαιο είναι πως στις περισσότερες μορφές του ο Αχελώος ήταν (φάνταζε) ένα άσχημο τέρας.

## Αχελώος και Ηρακλής
Γνωστός είναι ο μύθος της πάλης του με τον Ηρακλή για χάρη της Δηιάνειρας. Ο Ηρακλής όταν πήγε στον Άδη συνάντησε τον Μελέαγρο, αδελφό της Δηιάνειρας και γιο του Οινέα. Αυτός του ζήτησε σαν χάρη να παντρευτεί την αδελφή του. Ο ήρωας δεν αθέτησε την υπόσχεση του και πήγε στην Καλυδώνα όπου βασίλευε ο Οινέας. Εκεί όμως ένας επίμονος μνηστήρας, ο Αχελώος, ζητούσε την κόρη του Οινέα παίρνοντας διάφορες μορφές. Έγινε μάχη και ο ποτάμιος θεός, παρά τις συνεχείς μεταμορφώσεις του, έχασε. Τότε ο Ηρακλής του απέκοψε το δεξί του κέρατο (έκλεισε τη μία εκβολή του ποταμού) και από το αίμα που έρρευσε γεννήθηκαν οι Σειρήνες. Το κέρατο αυτό δεν το κράτησε ο Ηρακλής. Ο Αχελώος σε αντάλλαγμα του έδωσε το κέρας της Αμάλθειας (το νέο πλούσιο γόνιμο έδαφος) που στη συνέχεια ο ήρωας δώρησε στον Οινέα. Ο ποταμός-Θεός είχε νικηθεί και ο Ηρακλής νυμφεύθηκε τη Δηιάνειρα. Βέβαια ο μύθος αυτός και κατά τον Διόδωρο αλλά και τον Στράβωνα ερμηνεύει τις προσπάθειες των αρχαίων εκεί κατοίκων να τιθασεύσουν την ορμή του ποταμού (κέρας) περιφράσσοντάς τον με μεγάλα έργα (μεταμορφώσεις ποταμού) και να τον μετατρέψουν σε γόνιμο ποταμό (γάμος του Ηρακλή).

Σύμφωνα με τον Οβίδιο, είναι το κέρατο που έσπασε ο Ηρακλής που αφιερώνουν οι Nαϊάδες ως κέρας της Αμάλθειας .

## Οι Εχινάδες
Στις εκβολές του ποταμού υπάρχουν τα νησιά Εχινάδες. Σύμφωνα με τον μύθο ήταν κάποτε νύμφες αλλά δυστυχώς για αυτές ξέχασαν να τιμήσουν τον Αχελώο και ο θεός θύμωσε και τις μεταμόρφωσε σε νησιά.

Ο ποτάμιος Θεός Αχελώος εικονίζεται ως κερασφόρος σε νομίσματα των Ακαρνάνων και των Μεταποντίων.
## Σύμφωνα με τον Σοφοκλή

## Παραπομπές


Κατηγορία:Ποτάμιες θεότητες της ελληνικής μυθολογίας
Μυθολογια
Μέθοδος Κασίσκι

Η **Μέθοδος Κασίσκι**, **Εξέταση Κασίσκι** ή αλλιώς **Τεστ Κασίσκι** είναι μια μέθοδος της επιστήμης της κρυπτογραφίας για τη διάσπαση πολυαλφαβητικών κρυπτοσυστημάτων. 

## Τα βήματα
Τα βήματα για το Τεστ Κασίσκι είναι τα εξής:
# Αναγνώριση των επαναλαμβανόμενων μοτίβων τριών ή περισσότερων χαρακτήρων
# Για κάθε μοτίβο γράφουμε τη διεύθυνση που ξεκινάνε τα μοτίβα
# Υπολογίζουμε την απόσταση μεταξύ των μοτίβων
# Προσδιορίζουμε όλους τους παράγοντες των αποστάσεων ΜΚΔ
# Επιλέγουμε τον παράγοντα που εμφανίζεται πιο συχνά.

## Η βασική ιδέα
Η βασική ιδέα βρίσκεται πίσω από την παρατήρηση ότι λόγω της επανάληψης κάποιων λέξεων μέσα στο μήνυμα, κρυπτογραφούνται και παράγονται ίδια κρυπτοκείμενα όταν είναι ευθυγραμμισμένα με το κλειδί. Τα επαναλαμβανόμενα συμπλέγματα θα πρέπει να είναι τουλάχιστον τρία. Μετρώντας την απόσταση ανάμεσα στα επαναλαμβανόμενα μοτίβα δημιουργείται μια λίστα από αποστάσεις και ο ΜΚΔ όλων αυτών είναι συνήθως το μήκος του κλειδιού. Αν ο κρυπταναλυτής βρει το μήκος του κλειδιού, π.χ. έστω 5, τότε σε ένα κρυπτογραφημένο κείμενο τα γράμματα στην θέση (1, 1 + 5n) δημιουργούν μια λίστα μιας μονοαλφαβητικής αντικατάστασης η οποία αναλύεται εύκολα με την ανάλυση συχνότητας γραμμάτων. Καταλήγουμε με τόσες λίστες όσα είναι τα στοιχεία του κλειδιού και αντιμετωπίζουμε πλέον την πολυαλφαβητική αντικατάσταση σαν πολλές απλές μονοαλφαβητικές αντικαταστάσεις.

Κατηγορία:Κρυπτογραφία
Καζάρμα Μεσσηνίας

Η **Καζάρμα** είναι χωριό του Δήμου Μεσσήνης, ανήκει στην Περιφερειακή Ενότητα Μεσσηνίας και έχει 62 κατοίκους, σύμφωνα με την Απογραφή του 2011.

## Τοποθεσία
Η Καζάρμα ανήκει στην Κοινότητα Χαραυγής και υπάγεται στη Δημοτική Ενότητα Βουφράδος, με έδρα το Χατζή. Βρίσκεται σε υψόμετρο 343 μέτρων, πάνω στην 82η Εθνική Οδό Πύλου - Κάλαμάτας - Σπάρτης, είναι ανάμεσα στη Μεσσήνη και την Πύλο και απέχει 31 χιλιόμετρα από την Καλαμάτα.

## Πολυλίμνιο
Κοντά στην Καζάρμα βρίσκεται το **[[Πολυλίμνιο Μεσσηνίας|Πολυλίμνιο]]**, ένας επίγειος φυσικός παράδεισος, με λίμνες και καταρράκτες, το οποίο επισκέπτονται πολλοί, για να το απολαύσουν. Στην Καζάρμα υπάρχει πινακίδα, που οδηγεί στη Χαραυγή και το Πολυλίμνιο.

## Διοικητικές μεταβολές
* 07-04-1951, αναγνώριση του οικισμού Καζάρμα και προσάρτησή του στην Κοινότητα Γκρουστεσίου.
* 14-12-1957, η Κοινότητα Γκρουστεσίου μετονομάζεται σε Κοινότητα Χαραυγής.
* 04-12-1997, ο οικισμός Καζάρμα αποσπάται από την Κοινότητα Χαραυγής και προσαρτάται στο Δήμο Βουφράδων.
* 03-07-2002, ο Δήμος Βουφράδων μετονομάζεται σε Δήμο Βουφράδος.
* 07-06-2010, ο οικισμός Καζάρμα αποσπάται από το Δήμο Βουφράδος και προσαρτάται στο Δήμο Μεσσήνης.

## Παραπομπές


Κατηγορία:Χωριά της περιφερειακής ενότητας Μεσσηνίας
Κατηγορία:Επαρχία Πυλίας
Κατηγορία:Δήμος Μεσσήνης
Αρχαιοζωικός μεγααιώνας

Με τον όρο **Αρχαιοζωικός** εννοείται ο γεωλογικός μεγααιώνας που αναφέρεται στην περίοδο του χρόνου που εκτείνεται (συμβατικά) από το τέλος του Καταρχαιοζωικού έως την έναρξη του Προτεροζωικού, 2.500 mya (εκατομμύρια χρόνια πριν). Η συγκεκριμένη χρονολόγηση δε βασίζεται σε στρωματογραφικά δεδομένα αλλά προσδιορίζεται χρονομετρικά. Το κατώτατο όριο δεν έχει επίσημα αναγνωριστεί από τη Διεθνή Επιτροπή Στρωματογραφίας, αλλά τίθεται συχνά στα 3.800 mya, στο τέλος δηλαδή του Καταρχαιοζωικού μεγααιώνα. 
[405px|thumb|right|Καλλιτεχνική αναπαράσταση ενός τοπίου στη Γη κατά τη διάρκεια του Αρχαιοζωικού μεγααιώνα. Αξιοσημείωτη είναι και η φαινομενικά τεράστια [Σελήνη, καθώς στις αρχές του μεγααιώνα ήταν 50.000 χιλιόμετρα κοντά στη Γη (μάλιστα αρχικά, μετά τον σχηματισμό της, ήταν μόλις 25.000 χιλιόμετρα κοντά στη Γη), έναντι 384.400 χιλιομέτρων σήμερα.]]

Αν και πολύ λίγα πετρώματα είναι γνωστά ως αρχαιότερα (γεγονός που θα βοηθούσε στην εκτίμηση της σχετικής ηλικίας) γενικώς οι αρχαιότεροι σχηματισμοί πετρωμάτων στην επιφάνεια της Γης ανήκουν σε αυτή την περίοδο γεωλογικού χρόνου ή είναι ελαφρώς προγενέστερα. Πετρώματα του Αρχαιοζωικού γνωρίζουμε στη Γροιλανδία, τον Καναδά, τη ΒΔ Αυστραλία και τη Ν Αφρική. 

Η ατμόσφαιρα της Γης στον Αρχαιοζωικό προφανώς δεν διέθετε ελεύθερο οξυγόνο. Η θερμοκρασία πιθανώς προσέγγιζε τα σημερινά επίπεδα, αν και οι αστρονόμοι εκτιμούν πως η ηλιακή ακτινοβολία ήταν μειωμένη κατά το 1/3 από τη σημερινή. Βάσει της συγκεκριμένης εκτίμησης, φαίνεται πως οι εκπομπές αερίων που σήμερα σχετίζονται με το φαινόμενο του θερμοκηπίου ήταν οι μεγαλύτερες στην ιστορία της Γης. 

## Ζωή

Χαρακτηριστικά της ζωής του Αρχαιοζωικού, είναι τα υπολείμματα κυανοβακτηρίων (Στρωματόλιθοι) και λίγα πιθανά βακτηριακά απολιθώματα από κοιτάσματα καπνία -είδους χαλαζία. Επιπλέον των Βακτηρίων (γνωστά και ως Ευβακτήρια (Eubacteria)), έχουν πιστοποιηθεί και μικροαπολιθώματα **Αρχαίων**.

Αν και παρούσα η ζωή στον Αρχαιοζωικό ήταν πιθανώς περιορισμένη σε εκείνους τους απλούς απύρηνους μονοκύτταρους οργανισμούς που αποκαλούνται Προκαρυωτικά, (γνωστά και ως Μονήρη). Ωστόσο, δεν υφίσταται στο απολιθωματικό αρχείο μαρτυρία για μικροοργανισμούς όπως οι Ιοί.

## Εξωτερικοί σύνδεσμοι
* GeoWhen Database

Κατηγορία:Γεωλογική χρονολογική κλίμακα
Προτεροζωικός μεγααιώνας

Με τον όρο **Προτεροζωικός** εννοείται ο γεωλογικός μεγααιώνας που εκτείνεται από το τέλος του αρχαιοζωικού έως την εμφάνιση των πολυσύνθετων μορφών ζωής πάνω στον πλανήτη Γη, δηλαδή από 2.500 mya έως 542 mya (εκατομμύρια χρόνια πριν). Ο Προτεροζωικός αντιστοιχεί στο πλέον πρόσφατο και τρίτο τμήμα της Προκάμβριας.

Κατά τη διάρκεια του Προτεροζωικού άρχισε η εμφάνιση του οξυγόνου στη γήινη ατμόσφαιρα. Επίσης, σχηματίστηκαν οι πρώτοι πολυκύτταροι οργανισμοί. Αυτός είναι και ο λόγος για τον οποίο τοποθετήθηκε το όριο ανάμεσα στον Προτεροζωικό και την Παλαιοζωική στη βάση της Κάμβριας περιόδου όταν εμφανίστηκαν τα πρώτα απολιθώματα ζώων γνωστά ως τριλοβίτες και αρχαιοκύαθα. Κατά το δεύτερο μισό του 20ού αιώνα, ανακαλύφθηκε σχετικά μεγάλος αριθμός απολιθωμάτων σε προτεροζωικά πετρώματα, αλλά το κατώτερο όριο του προτεροζωικού παρέμεινε στη βάση της Κάμβριας -542 mya επί του παρόντος. 

Ο προτεροζωικός συνίσταται από τρεις γεωλογικές εποχές:

* Παλαιοπροτεροζωική
* Μεσοπροτεροζωική
* Νεοπροτεροζωική

Τα μείζονα ταυτοποιημένα γεγονότα της περιόδου ήταν η μετάβαση σε ατμόσφαιρα οξυγόνου κατά τη διάρκεια της Μεσοπροτεροζωικής και αρκετές παγετώδεις φάσεις. Σε ό,τι αφορά στη ζωή, σημαντική είναι η εμφάνιση των πρώτων σύνθετων μονοκύτταρων οργανισμών (ευκαρυωτικά) και κατά την Εδιακαρανική η εμφάνιση των πρώτων πολυκύτταρων οργανισμών. Από τεκτονικής άποψης ο προτεροζωικός διακρίνεται για τον σχηματισμό και τον διαχωρισμό της Ροδινίας
Καζάρμα

Η **Καζάρμα** είναι τοπωνύμιο οικισμών:
* Καζάρμα Εύβοιας, Ελλάδα
* Καζάρμα Μεσσηνίας, Ελλάδα
* Καζάρμα (Καζακστάν)
* Καζάρμα ( βουνό των θεσσαλικών Αγράφων στη Καρδίτσα)

Κατηγορία:Αποσαφηνίσεις ελληνικών τοπωνυμίων
Ελασσονίτης

Ο **Ελασσονίτης** (ή **Ελασσονίτικος**) είναι ποταμός της Θεσσαλίας, παραπόταμος του Τιταρήσιου. Το συνολικό του μήκος είναι περίπου 20 χιλιόμετρα. Ο Ελασσονίτης πηγάζει από τις νοτιοδυτικές πλαγιές του Ολύμπου. Αφού περάσει την Ελασσόνα ενώνεται με τον ποταμό Τιταρήσιο κοντά στο χωριό Αμούρι.

## Πηγές


Ελασσονιτης
ΑΜΧ-30

Το **ΑΜΧ-30** είναι γαλλικό άρμα μάχης.

## Ιστορικό

Το 1956, η Γαλλία, η Γερμανία και η Ιταλία όρισαν τις προδιαγραφές τους για ένα νέο άρμα για τη δεκαετία του 60. Η βασική ιδέα ήταν η εξής. Γαλλία και Γερμανία θα σχεδίαζαν από ένα άρμα. Το καλύτερο άρμα θα έμπαινε σε παραγωγή και στις 2 χώρες για χρήση και από τις τρεις. Η κατάληξη όμως ήταν διαφορετική. Το ΑΜΧ-30 μπήκε σε παραγωγή στη Γαλλία και το Leopard 1 στη Γερμανία. Εισερχόμενο σε υπηρεσία με το Γαλλικό στρατό το 1967 αντικατέστησε τα M47 Patton.

Το τετραμελές πλήρωμα έχει τη συνήθη διάταξη των δυτικών αρμάτων. Το άρμα μεταφέρει 47 βλήματα των 105mm (5 διαφορετικών τύπων), 500 των 20mm και 2050 των 7,62mm. Μπορεί να διέλθει υδάτινων κωλυμάτων μέχρι 2 μέτρα χωρίς προπαρασκευή.

Εισήλθε σε  υπηρεσία με τον γαλλικό στρατό το 1967. Υπηρέτησε στις ένοπλες δυνάμεις των: Ελλάδα (190), Κύπρος (54), Γαλλία (1355),  Χιλή(21), Κατάρ (24), Σαουδική Αραβία (290), Ισπανία (335), ΗΑΕ (64), Βενεζουέλα (81)

## Χρήση
Το ΑΜΧ-30 μετασκευάζεται για τη μεταφορά και εκτόξευση του τακτικού πυρηνικού πυραύλου Pluton με βεληνεκές 100km. Επίσης με άλλες μετατροπές το "ΑΜΧ-30" μπορεί να αναλάβει αντιαεροπορικό ρόλο είτε με πυροβόλα των 30mm, είτε με αντιαεροπορικούς πυραύλους (ROLAND).

Επιδόσεις: Διέλευση κάθετου εμποδίου 0,93m, τάφρου 2,9m, κλίση 60%

## Εξωτερικοί σύνδεσμοι
* 

AMX-30
AMX-30
Κατηγορία:Άρματα μάχης
M47 Patton

Το **M47 Patton** είναι αμερικανικό άρμα μάχης που χρησιμοποιήθηκε στον Πόλεμο της Κορέας (1950-1953).

## Ιστορικό
Οταν ξέσπασε ο Πόλεμος της Κορέας, οι τεθωρακισμένες δυνάμεις των ΗΠΑ αποτελούντο από τα Μ26 και τα Μ46. Ένα νέο άρμα χρειαζόταν επειγόντως. Αυτό κατασκευάστηκε τοποθετώντας το πύργο του πειραματικού άρματος Τ42, στο σκάφος του ήδη υπάρχοντος Μ26 Pershing. Το νέο άρμα αν και χαρακτηρίστηκε ως προσωρινή λύση, ονομάστηκε Μ47 Patton και μεταξύ 1950-53, κατασκευάστηκαν 8676.

Ο οδηγός βρίσκεται στα αριστερά του σκάφους και στα δεξιά του ένας πολυβολητής.Τα υπόλοιπα 3 μέλη του πληρώματος αποτελούν το σύνηθες πλήρωμα ενός άρματος (αρχηγός, πυροβολητής, γεμιστής). Ο κύριος οπλισμός του αποτελείται από το πυροβόλο Μ36 των 90mm το οποίο καταλήγει σε ένα σχήματος Τ διοχετευτή των αερίων της βολής. Μπορεί να εκτοξεύσει βλήματα διαφόρων τύπων μεταξύ των οποίων HEAT και APFSDS. Μεταφέρει 71 βλήματα.

Ο αμερικανικός στρατός μετέφερε σε κατάσταση εφεδρείας αυτό το τύπο άρματος μετά από λίγα μόλις χρόνια, αλλά αρκετά παραχωρήθηκαν σε χώρες μέλη του NATO. Σήμερα σχεδόν παντού βρίσκονται σε αποθήκευση. Όταν ένα νέο εργοστάσιο παραγωγής αρμάτων κατασκευάστηκε στο Ιράν το πρώτο άρμα που επιλέχθηκε να παραχθεί ήταν μια βελτιωμένη έκδοση του Μ47. Το Μ47Μ. Αυτό διατήρησε το πυροβόλο των 90mm αλλά με πολλά στοιχεία από το Μ48Α3 και το Μ60Α1, μεταξύ των οποίων τον κινητήρα, τα ηλεκτρικά και τα οπτικά συστήματα. Σε αυτό το εργοστάσιο κατασκευάστηκαν τελικά πάνω από 400 άρματα.

Τέθηκε σε  υπηρεσία στον αμερικανικό στρατό το 1952. Κατασκευάστηκαν συνολικά 8676. Με τον τύπο αυτό προμηθεύτηκαν στις ένοπλες δυνάμεις των παρακάτω Χωρών: Ελλάδα (390), Τουρκία (523), Ιταλία (313), Ιράν (100), Ιορδανία (260), Ισπανία (375), Πακιστάν (300), Νότιος Κορέα (300) και Σομαλία (120).

Επιδόσεις: Διέλευση κάθετου εμποδίου 0,914m, τάφρου 2,59m, κλίση 60%

* Σημειώσεις: Με χρήση τέτοιων άρματων εκδηλώθηκε το πραξικόπημα στις 21 Απριλίου του 1967 όπου καταλύθηκε η Δημοκρατία στην Ελλάδα.

## Εξωτερικοί σύνδεσμοι
* 
* AFV Database: M47 Patton
* GlobalSecurity.org: M47 Patton

Patton
Patton
Patton
Κατηγορία:Μέσα άρματα μάχης
Κατηγορία:Άρματα μάχης
Τατιάνα Μαμάκη

Η **Τατιάνα Μαμάκη - Βαρούτη** (*Тетяна Мамакі*, Κίεβο, Μάρτιος 1921 - Αθήνα, 23 Ιανουαρίου 2007) ήταν Ελληνίδα χορογράφος. 

## Βιογραφία
Γεννήθηκε στο Κίεβο της Σοβιετικής Σοσιαλιστικής Δημοκρατίας της Ουκρανίας τον Μάρτιο του 1921. Σπούδασε χορογραφία στην Αθήνα, στη σχολή μπαλέτου της Μαντάμ Ρεϋμόν, και στη συνέχεια στη Βαρσοβία όπου έλαβε δίπλωμα χορού και εμφανίσθηκε ως χορεύτρια στην Όπερα της πόλης. Από τη Βαρσοβία συνέχισε σπουδές στο Λονδίνο και το Παρίσι. Με την επιστροφή της στην Ελλάδα υπήρξε πρώτη χορεύτρια της Εθνικής Λυρικής Σκηνής (1939 - 1949) και του Βασιλικού θεάτρου.

To 1949 μετέβη στο Παρίσι με υποτροφία της γαλλικής κυβέρνησης όπου παρακολούθησε ιδιαίτερα μαθήματα στη σχολή Πρεομπραζέσκα. Με την επιστροφή της εργάσθηκε πλέον ως χορογράφος Έχει χορογραφήσει τις περισσότερες τραγωδίες αλλά και θεατρικές παραστάσεις, όπερες και οπερέτες καθώς και κινηματογραφικές ταινίες. Συνεργάσθηκε σε τακτικές εκπομπές της ραδιοφωνίας και τηλεόρασης. Σημαντικότερη χορογραφία της θεωρήθηκε εκείνη της παράστασης «Νόρμα» με τη Μαρία Κάλλας που δόθηκε το 1960 στην Επίδαυρο.

Η Γαλλία την τίμησε με ανώτερο παράσημο τέχνης.

Η Τατιάνα Μαμάκη πέθανε στην Αθήνα στις 23 Ιανουαρίου 2007 και κηδεύτηκε στο Πρώτο Νεκροταφείο Αθηνών.

## Πηγές
* «Εγκυκλοπαίδεια Πάπυρος Λαρούς Μπριτάννικα» τόμ. 13ος, σελ. 313

Μαμακη
Φωτεινή Δεκάζου Στεφανοπούλου

Η **Φωτεινή Δεκάζου - Στεφανοπούλου** (; - 7 Οκτωβρίου 2021) ήταν Ελληνίδα πανεπιστημιακός και πολιτικός.

## Βιογραφία
Γεννήθηκε στην Αθήνα. Σπούδασε νομικά στο Πανεπιστήμιο Αθηνών, ιστορία των θεσμών στο Paris II και ιστορία των Δικαίων της Αρχαιότητας και Παπυρολογία στην École Pratique des Hautes Études. Το 1993 εξελέγη βουλευτής Ηλείας με την Πολιτική Άνοιξη. Ήταν αναπληρώτρια καθηγήτρια στο Τμήμα Ψυχολογίας του Παντείου Πανεπιστημίου.

Ήταν παντρεμένη με τον Στέφανο Β. Στεφανόπουλο, καθηγητή και βουλευτή.

## Παραπομπές


Κατηγορία:Βουλευτές Ηλείας
Κατηγορία:Βουλευτές εκλεγμένοι με την Πολιτική Άνοιξη
Ζβιάντ Γκαμσαχούρντια

-->
}}
Ο **Ζβιάντ Γκαμσαχούρντια** (*ზვიად გამსახურდია*, 31 Μαρτίου 1939 - 31 Δεκεμβρίου 1993) ήταν ο πρώτος δημοκρατικά εκλεγμένος πρόεδρος της Δημοκρατίας της Γεωργίας, ύστερα από την πτώση της Σοβιετικής Ένωσης. Ανέπτυξε μεγάλη ανθρωπιστική δράση και ήταν ο πρώτος Γεωργιανός που έγινε μέλος της Διεθνούς Αμνηστίας το 1974. Έχοντας εθνικιστικές βλέψεις, στα μετέπειτα χρόνια έγινε υπεύθυνος για πολλά περιστατικά βιάς κατά των μειονοτήτων που ζούσαν στη Γεωργία. 

Η κυβέρνηση του Έντβαρντ Σεβαρντνάτζε (ο οποίος ήταν ο πρώτος γραμματέας του Γεωργιανού Κομμουνιστικού κόμματος) συνέλαβε τον Γκαμσαχούρντια και τον καταδίκασε σε 3 χρόνια καταναγκαστικά έργα συν 3 χρόνια εξορία στο Νταγκεστάν, με αιτιολογία «αντι-σοβιετικές δραστηριότητες». Λόγω αυτής της ποινής, το 1978 προτάθηκε από διεθνείς οργανισμούς για το Νόμπελ Ειρήνης.

Το 1993 πέθανε κάτω από αδιευκρίνιστες ακόμα και σήμερα συνθήκες. Άλλοι μιλούν για αυτοκτονία και άλλοι πως σκοτώθηκε μαχόμενος.

Η αναγνώριση στο έργο του ήρθε το 2004 επί προεδρίας Μιχαήλ Σαακασβίλι όταν δόθηκε το όνομά του σε έναν από τους κεντρικούς δρόμους της Τιφλίδας.

Κατηγορία:Πρόεδροι της Γεωργίας
Δραγατσάνι

Το **Δραγατσάνι** (στα ρουμάνικα *Dragasani*) είναι πόλη του νομού Βούλτσεα στη Ρουμανία, κοντά στη δεξιά όχθη του ποταμού Ολτ και στη σιδηροδρομική γραμμή μεταξύ Καρακάλ και Ρίμνικου Βίλτσεα. Ανήκει στο γεωγραφικό διαμέρισμα της Βλαχίας και βρίσκεται 150 χλμ δυτικά του Βουκουρεστίου. Η πόλη φημίζεται για τα αμπέλια της στους γειτονικούς λόφους, που παράγουν μερικά από τα καλύτερα κρασιά της Βλαχίας. Ο πληθυσμός της το 2011 ήταν 16.681.

## Ιστορία
Το Δραγατσάνι βρίσκεται στη θέση της Δακορωμαϊκής *Ρουσιδάβα*. Στις 7/19 Ιουνίου 1821 δόθηκε μια από τις μεγαλύτερες μάχες της Επανάστασης ανάμεσα στον οθωμανικό και τον ελληνικό στρατό του Αλέξανδρου Υψηλάντη, ο οποίος αποτελούνταν ουσιαστικά από 500 περίπου Έλληνες σπουδαστές, τον γνωστό "Ιερό Λόχο".

## Γηγενείς
* Φλορίν Κοστέα (γ. 1985), ποδοσφαιριστής
* Μιχαήλ Κοστέα (γ. 1988), ποδοσφαιριστής 
* Αλεξάντρου Νταντέα (γ. 1988), ποδοσφαιριστής
* Μούγκουρ Ισαρέσκου (γ. 1949), Πρωθυπουργός (1999-2000)

## Δείτε επίσης
* Μάχη του Δραγατσανίου

## Παραπομπές


## Εξωτερικοί σύνδεσμοι

* Επίσημη ιστοσελίδα  (ρουμανικά)

Κατηγορία:Πόλεις της Ρουμανίας
Ρίτα Μουσούρη

Η ** Μαργαρίτα (Ρίτα) Μουσούρη** (1906 - 26 Σεπτεμβρίου 1985) ήταν Ελληνίδα ηθοποιός.

## Βιογραφία
Η πρώτη της εμφάνιση στο θέατρο έγινε το 1928. Στον κινηματογράφο εμφανίστηκε σε ταινίες, όπως *[[Η αδερφή μου θέλει ξύλο]]*, *[[Εγωισμός (ταινία)|Εγωισμός]]* και *[[Ανθισμένη αμυγδαλιά (ταινία)|Ανθισμένη αμυγδαλιά]]*. Επιμελήθηκε πολλές μεταφράσεις ξένων έργων από την αγγλική και τη γαλλική γλώσσα.

Ήταν σύζυγος του Αλέξανδρου Μυράτ. Πέθανε ξεχασμένη στο Νοσοκομείο Υγεία και κηδεύτηκε χωρίς την παρουσία κάποιου ομοτέχνου της, στη Νέα Σμύρνη.

## Φιλμογραφία

## Χαρακτηριστική ατάκα σκηνή

### Ταινία "Η βίλα των οργίων"
Κυρία Δόμνα: "Παρακαλώ μιλάτε μου στον πληθυντικό θα με υποχρεώσετε... Είμαι κόρη Ναυάρχου.

Ενωματάρχης (Γ. Βογιατζής): "Μωρέ δε πα νάσαι και αρχικελευστή"

#### Άλλη σκηνή της ίδιας ταινίας
Κυρία Δόμνα: "Κύριε Ζάβαλε βοηθήστε με "
 
Ζάβαλος (Κωνσταντάρας): ..."Ζήτησέ τους να πας στην τουαλέτα κι εκεί θα το βολέψεις"

Κυρία Δόμνα : "Κι αν υποψιαστούν και με ψάξουν; "

Ζάβαλος : "Ε τότε φάτο"

Κυρία Δόμνα : "Να φάω κοτζάμ καρνέ;"

Ζάβαλος : "Εδώ άλλοι έχουν καταβροχθίσει ολόκληρες εγκυκλοπαίδειες" 

Κυρία Δόμνα : "Φάτε το εσείς κύριε Ζάβαλε, εγώ έχω και το συκώτι μου"

## Θεατρικές παραστάσεις

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

## Πηγές
* 90 λεπτά
* Ελληνες - Ελληνίδες ηθοποοί

## Παραπομπές


Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Φάνης Χηνάς

Ο **Φάνης Χηνάς** (Μαραθιά Ευρυτανίας, 1940 - Βόλος, 12 Φεβρουαρίου 1992) ήταν Έλληνας ηθοποιός. Έπαιξε στη σειρά «Η Επιστροφή», που προβλήθηκε από την κρατική τηλεόραση το φθινόπωρο του 1982.
 
## Βιογραφία
Αποφοίτησε από τη Δραματική σχολή του Πέλου Κατσέλη και πρωτοεμφανίστηκε το 1961 με το Θέατρο Τέχνης του Καρόλου Κουν, με το έργο "Τα Νέα Παιδιά" του Ζ. Λακούρ. Στα χρόνια της δικτατορίας μετανάστευσε στη Γαλλία, όπου παρακολούθησε μεταξύ άλλων σεμινάρια παντομίμας δίπλα στον Μαρσέλ Μαρσώ. 

Για την συμμετοχή του στην ταινία "Νοκ άουτ", με τον Γιώργο Κιμούλη, κέρδισε το βραβείο Β' ανδρικού ρόλου στο Φεστιβάλ Θεσσαλονίκης το 1986.

## Φιλμογραφία
### Κινηματογράφος

### Τηλεταινίες

### Τηλεόραση

### Μαγνητοσκοπημένες θεατρικές παραστάσεις στην τηλεόραση

## Θέατρο

## Χαρακτήρας
Ο Φάνης Χηνάς ήταν ένας μοναχικός χαρακτήρας. Τα τελευταία χρόνια της ζωής του ήταν εξαρτημένος από το αλκοόλ με αποτέλεσμα να πεθάνει σε ηλικία μόλις 52 ετών, από εγκεφαλίτιδα. Ως ελάχιστο φόρο τιμής στο πρόσωπό του το δόθηκε το όνομά του στο Δημοτικό Θέατρο Δάφνης.

## Παραπομπές


## Εξωτερικοί σύνδεσμοι
*
* στο Discogs

Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Πέτρος Λοχαΐτης

Ο **Πέτρος Λοχαΐτης** (1933 - 29 Μαΐου 1976) ήταν Έλληνας ηθοποιός.

Γεννήθηκε στην Αθήνα. Εμφανίστηκε κυρίως σε κωμωδίες του Αλέκου Σακελλάριου και ήταν για χρόνια στενός συνεργάτης και φίλος της Αλίκης Βουγιουκλάκη. Ήταν κάτοικος του Κολωνού, στην Αθήνα.

Σκοτώθηκε το 1976 σε τροχαίο δυστύχημα στον Θεολόγο, όπου διατηρούσε εξοχικό, όταν το αυτοκίνητό του προσέκρουσε σε βράχο. Η εξόδιος ακολουθία τελέστηκε στον Άγιο Αιμιλιανό του Λόφου Σκουζέ και η ταφή του στο κοιμητήριο των Αγίων Αναργύρων. Είχε έναν γιο τον Σωτήρη.

## Φιλμογραφία

## Τηλεοπτικές σειρές
* ''Βασίλισσα Αμαλία'' (1975) ΕΙΡΤ

## Τηλεοπτικό θέατρο

* *[[Ήρθα και θα μείνω]]* (1973) ΥΕΝΕΔ

## Θέατρο
* Μαντώ Μαυρογένους (1974)
* Ωραία μου κυρία (1973)
* Αχ αυτή η γυναίκα μου (1967)
* Ζητείται νέα με προίκα (1967)
* Του φτωχού τ' αρνί (1966)
* Η κόρη μου η σοσιαλίστρια (1965)
* Κολόμπ (1964)
* Πειρασμός (1964)

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

## Παραπομπές


## Εξωτερικοί σύνδεσμοι
* Φιλμογραφία στα 90 λεπτά 

Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Πέτρος Κυριακός

Ο **Πέτρος Κυριακός** (Αθήνα, 1893 – 11 Ιουνίου 1984) ήταν Έλληνας ηθοποιός της επιθεώρησης, της οπερέτας και του κινηματογράφου και τραγουδιστής του ρεμπέτικου.

## Βιογραφία
Γεννήθηκε στην Αθήνα το 1893. Η πρώτη του εμφάνιση στο θέατρο ήταν το 1919 στην παράσταση «Μαμζέλ Νιτούς» στο θέατρο Παπαιωάννου, και συνέχισε στο θίασο Λεπενιώτη. Έγινε ιδιαίτερα δημοφιλής στους *[[Οι απάχηδες των Αθηνών (ταινία, 1930)|Οι απάχηδες των Αθηνών]]* όπου απέδωσε με εκπληκτική επιτυχία το χαρακτηριστικό ρόλο του Καρκαλέτσου όπου και μ΄ αυτόν καθιερώθηκε ευρύτερα. Συμμετείχε σε πάρα πολλές επιθεωρήσεις, εμφανιζόμενος και σε θεατρικές παραστάσεις αναψυκτηρίων π.χ. στο Γκρην Παρκ, και Άλσος της Αθήνας με τον Γιώργο Οικονομίδη, επίσης στον Πειραιά καθώς και στην κυριακάτικη τηλεοπτική εκπομπή της ΥΕΝΕΔ *Κυριακή χωρίς σύννεφα* που παρουσίαζε ο Όμηρος Αθηναίος.

Στον κινηματογράφο συμμετείχε σε πολλές ταινίες όπως στην ταινία *[[Ο μπαμπάς εκπαιδεύεται]]*. Επίσης έγραψε ποίηση, με πιο γνωστές τις συλλογές του «Τα τραγούδια της Αθήνας» και «Κουβέντες με τον Θεό».

Είχε διατελέσει σύμβουλος του ΣΕΗ και είχε τιμηθεί με το μετάλλιο εξαιρέτων πράξεων της πόλης της Αθήνας. 

Πέθανε στην Αθήνα τον Ιούνιο του 1984 και κηδεύτηκε στο Α' Νεκροταφείο.

## Φιλμογραφία

## Θεατρικές παραστάσεις
Κατάλογος βασικών πληροφοριών θεατρικών παραστάσεων στις οποίες ο Π. Κυριακός συμμετείχε ως ηθοποιός. 

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

## Πηγές
* "Μεγάλη Ελληνική Εγκυκλοπαίδεια" τομ.ΙΕ΄, σελ.482.

## Βιβλιογραφία
* Εμμανουήλ Σειραγάκης, «Ο ηθοποιός Πέτρος Κυριακός πάνω στην οθόνη και μπροστά απ' αυτήν» στο Χριστίνα Αδάμου (επιμέλεια), *Ο ηθοποιός ανάμεσα στη σκηνή και στην οθόνη*, Καστανιώτης, Αθήνα 2008, σσ. 242-250.

## Παραπομπές

## Εξωτερικοί σύνδεσμοι
* 

* Πέτρος Κυριακός στον ''Πανδέκτη'', του Εθνικού Ιδρύματος Ερευνών

Κατηγορία:Έλληνες τραγουδιστές
Κατηγορία:Ρεμπέτες
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Κατηγορία:Έλληνες ηθοποιοί βωβών ταινιών
Πάπας Ουρβανός Β΄

Ο **Πάπας Ουρβανός Β΄** (*Urbain II*, 1042 - 29 Ιουλίου 1099) ήταν Πάπας από τις 12 Μαρτίου του 1088 μέχρι τον θάνατό του το 1099. Πριν γίνει Πάπας ήταν επίσκοπος. Είναι γνωστός για την έναρξη της Α΄ Σταυροφορίας (1096-1099). Υποσχέθηκε συγχώρεση και χάρη για όλες τις αμαρτίες εκείνων που θα πολεμούσαν για να διεκδικήσουν την ιερή γη και θα απελευθέρωναν τις ανατολικές εκκλησίες.

Προερχόταν από τον Οίκο του Σατιγιόν-συρ-Μαρν. Το 1095 κάλεσε όλους τους τότε Ηγεμόνες της Δύσης υπό τα όπλα για έναν Ιερό Πόλεμο κατά του Ισλάμ. Ύστερα από εισήγησή του, η σύνοδος του Κλερμόν που συνήλθε στη συνέχεια, αποφάσισε την εκστρατεία που ονομάστηκε "Σταυροφορία", και ιστορικά Α΄ Σταυροφορία, για την απελευθέρωση των Αγίων Τόπων. Σώζονται 36 επιστολές του. Τον διαδέχθηκε ο Πάπας Πασχάλης Β΄.

Ανακηρύχτηκε άγιος της Καθολικής Εκκλησίας. 

## Παραπομπές


Κατηγορία:Πάπες
Κατηγορία:Γάλλοι Πάπες
Κατηγορία:Πάπες 11ου αιώνα
Κατηγορία:Σταυροφορίες
Κατηγορία:Ιταλοί Επίσκοποι
Κατηγορία:Οίκος του Σατιγιόν
Τελεσίγραφο

Γενικά σημαίνει «τελικός όρος» και απαντάται σήμερα ως όρος στο Διεθνές Δίκαιο.

Ειδικότερα το **τελεσίγραφο** αποτελεί διπλωματικό έγγραφο διά του οποίου ένα κράτος διαβιβάζει τις τελικές του αξιώσεις προς έτερο κράτος σε περίπτωση διαφορών, απαιτώντας άμεση απάντηση επ΄ αυτών.

Στο τελεσίγραφο είναι δυνατόν να αναφέρεται και η αίρεση της κήρυξης πολέμου ή και να περιλαμβάνει προθεσμία αποδοχής του ή των όρων. Εκ του χαρακτήρα του αυτού το τελεσίγραφο θεωρείται ως μέσον απειλής και πίεσης.

Η Σύμβαση της Χάγης ορίζει σαφώς ότι τρόπος κήρυξης πολέμου είναι η προαποστολή τελεσιγράφου που θα περιέχει τον όρο αυτόν (δηλαδή την κήρυξη πολέμου επί μη αποδοχής του).

Τούτο όμως δεν τηρήθηκε κατά τον Β’ Παγκόσμιο Πόλεμο από τη Γερμανία και την Ιαπωνία οι οποίες προέβησαν σε πολεμικές ενέργειες εναντίον άλλων χωρών χωρίς να προηγηθεί τελεσίγραφο και επίσημη κήρυξη πολέμου. Σε τέτοιες περιπτώσεις η πολεμική επιχείρηση χαρακτηρίζεται «αιφνίδιος πόλεμος».

Σημειώνεται ότι στην επίθεση της Ιταλίας κατά της Ελλάδος το 1940 προηγήθηκε τελεσίγραφο το οποίο όμως αν και περιελάμβανε απαιτήσεις δεν περιείχε τον όρο της κήρυξης πολέμου, ο δε χρόνος αποδοχής ή όχι αυτών ήταν ελάχιστος έως ανύπαρκτος. Στη δε επίθεση της Γερμανίας κατά της Ελλάδος (1941) δεν προηγήθηκε τελεσίγραφο.

Σήμερα με τον όρο αυτόν ταυτίζονται και οι αποφάσεις του Συμβουλίου Ασφαλείας του Ο.Η.Ε. ως μέσον πίεσης και αποτροπής ενδεχομένων πολεμικών επιχειρήσεων.
## Εξωτερικοί σύνδεσμοι

Κατηγορία:Νομικοί όροι
Κατηγορία:Διεθνές Δίκαιο
Κατηγορία:Πόλεμος
Λιτανεία

thumb|right|280px|Περιφορά εικόνας Αγίου Νικολάου Πειραιά (2006)
[right|thumb|280px|Λιτάνευση της Ιερής Εικόνας της [Ζωοδόχος Πηγή του Μπαλουκλί|Ζωοδόχου Πηγής της Μπαλουκλιώτισσας, την Παρασκευή της Διακαινησίμου, 1959, στον Ιερό Ναό Ζωοδόχου Πηγής, Έλατος Αρκαδίας, Βόρειας Κυνουρίας.]]
[thumb|right|280px|Πομπή στην Σάλτα, [Αργεντινή]]
**Λιτανεία** ονομάζεται η πάσης φύσεως περιφορά ιερών εικόνων, του Τιμίου Σταυρού ή λειψάνων Αγίων ή και του Επιταφίου (τη Μ. Παρασκευή), πάντοτε όμως εκτός του Ναού. Η Λιτανεία ανήκει στις θρησκευτικές τελετές.

Η λιτανεία συνήθως γίνεται με πάνδημη συμμετοχή των ενοριτών και πλήθους πιστών, αντιπροσωπείες σχολείων και Ιδρυμάτων με επικεφαλής τον κλήρο και πλαισιούμενη κάποιες φορές και από στρατιωτικά αγήματα και μπάντα.

Ωστόσο δεν είναι απαραίτητη η συμμετοχή πιστών καθώς εκκλησιαστικά το νόημα της έγκειται στο γεγονός της προσεχής και ευλογίας αντίστοιχα του τόπου που λαμβάνει χώρα από το ιερό πρόσωπο στο οποίο είναι αφιερωμένη.

Σημαντικές και μεγάλες λιτανείες στην Ελλάδα είναι η περιφορά του Επιταφίου τη Μεγάλη Παρασκευή, οι περιφορές εικόνων της Θεοτόκου τον Δεκαπενταύγουστο καθώς και όλες εκείνες στη μνήμη των Αγίων και Πολιούχων πόλεων με τα ονόματα των οποίων τιμώνται ιερές Μονές και Ναοί που τις εκτελούν, όπως της περιφοράς ιερών λειψάνων σε Κέρκυρα, Κεφαλονιά και Ζάκυνθο.

Εξίσου σημαντικές λιτανείες είναι και αυτές των Καθολικών της «Αγίας Δωρεάς» και της περιφοράς του Εσταυρωμένου (αντί του Επιταφίου).
 
Οι Λιτανείες γίνονται είτε αναμνηστικά επί γεγονότων, είτε κατά την ημέρα εορτής του τιμώμενου Αγίου, είτε και ακόμη παρακλητικά προς διακοπή κάποιου κακού (σεισμών, ανομβρίας, επιδημίας, εχθρικής επιδρομής κ.λπ.). Κατά τη διάρκεια αυτών ψάλλονται εγκώμια ή το τροπάριο του Αγίου με τρεις ή τέσσερις στάσεις όπου ψάλλονται τα ειρηνικά. Ως μικρότερη σε έκταση λιτανεία είναι εκείνη που γίνεται ακριβώς πέριξ του Ναού στα θυρανοίξια (εγκαίνια) αυτού.

Επίσης ως λιτανεία χαρακτηρίσθηκε η μεταφορά του εθνικού συμβόλου του Λαβάρου της Επανάστασης του 1821 από την Αγία Λαύρα στο Πολεμικό Μουσείο Αθηνών.

Ιστορικά η λιτανεία ως τελετουργία ανάγεται στην αρχαία ελληνική «πομπή» που τελούνταν επ΄ ευκαιρία της εορτής των διαφόρων Μυστηρίων, με χαρακτηριστικό τη μεταφορά και όχι περιφορά, όπως ήταν η πομπή των Παναθηναίων, των Ελευσινίων κ.λπ. ενώ η περιφορά του Επιταφίου ανάγεται περισσότερο σε εκείνη της «Κιβωτού της Διαθήκης» των Εβραίων.

Ετυμολογικά το όνομα Λιτανεία προέρχεται από την αρχαία ελληνική λέξη **λιτή** (η) (και τα ρήματα λίσσομαι, λίτομαι) που σημαίνει ικεσία, προσευχή. Στο πληθυντικό **Λιταί** ως κύριο όνομα σήμαιναν την προσωποποίηση των προσευχών. Παράγωγα αυτών ήταν τα ρήματα λιτανεύω, σπανιότερα λιταίνω, η λιτανεία (=προσευχή-ικεσία) και το επίθετο λιτανός (=ικετευτικός).

## Πηγές
* *Μεγάλη Ελληνική Εγκυκλοπαίδεια*, τομ. ΙΣτ΄, σελ. 177.

Κατηγορία:Θρησκευτικές εορτές και τελετές
Κατηγορία:Τελετές
Κατηγορία:Βάδισμα
Κατηγορία:Χριστιανικές εορτές και τελετές
Ονομαστική

**Ονομαστική** είναι η πτώση που μεταχειριζόμαστε όταν θέλουμε να προσδιορίσουμε το *όνομα* κάποιου *πτωτικού* μέρους του λόγου. 

Με χρήση της ονομαστικής απαντούμε σε ερωτήσεις όπως *ποιος;* ή *ποια;* ή *ποιο;*

Στα Νέα Ελληνικά οι πτώσεις είναι : η Ονομαστική, η Γενική, η Αιτιατική, η Κλητική. Στην αρχαιότητα υπήρχαν περισσότερες πτώσεις (Δοτική).

Τα πτωτικά μέρη του λόγου είναι: το Άρθρο, το Ουσιαστικό, το Επίθετο, η Αντωνυμία και η Μετοχή.

Σε ονομαστική πτώση αναγράφεται το υποκείμενο μιας πρότασης.

Σε ονομαστική πτώση καταγράφονται όλα τα λήμματα σε εγκυκλοπαίδειες, σε ονομαστικούς καταλόγους, σε πινακίδες πόλεων, κλπ.

Στην αρχαία ελληνική γλώσσα η Ονομαστική αποτελούσε μία από τις ορθές πτώσεις.

Κατηγορία:Γραμματικές πτώσεις

Κατηγορία:Συντακτικό
Αιτιατική

**Αιτιατική** είναι η πτώση που μεταχειριζόμαστε όταν θέλουμε να προσδιορίσουμε την *αιτία*, λόγω της οποίας κάποιο *πτωτικό* μέρος του λόγου, ενεργεί ή πάσχει. 

Με χρήση της αιτιατικής απαντούμε στην ερώτηση *ποιον;*

Οι πτώσεις είναι στα Νέα Ελληνικά: η Ονομαστική, η Γενική, η Αιτιατική και η Κλητική. Στην αρχαιότητα υπήρχαν περισσότερες πτώσεις (Δοτική).

Τα πτωτικά μέρη του λόγου είναι: το Άρθρο, το Ουσιαστικό, το Επίθετο, η Αντωνυμία και η Μετοχή.

Το άμεσο αντικείμενο του ρήματος σχηματίζεται στην αιτιατική, ενώ με πρόθεση συν αιτιατική σχηματίζονται περιφραστικές πτώσεις που εκφράζουν έμμεσα αντικείμενα ρημάτων.

Η αιτιατική ήταν μία από τις πλάγιες πτώσεις της αρχαίας ελληνικής γλώσσας.

Από τα αρχαία χρόνια, η αιτιατική των ουδετέρων ήταν ίδια με την ονομαστική. Στα νέα ελληνικά η αιτιατική του ενικού των αρσενικών σε -ης και -ας σχηματίζεται με την αφαίρεση του σίγμα, ενώ στον πληθυντικό είναι ίδια με την ονομαστική. Το ίδιο ισχύει και για θηλυκά σε -ης. Για τα υπόλοιπα θηλυκά η αιτιατική είναι ίδια με την ονομαστική. Τέλος, για αρσενικά και θηλυκά σε -ος η αιτιατική του ενικού σχηματίζεται με την αφαίρεση του σίγμα, ενώ η κατάληξη -οι της ονομαστικής του πληθυντικού μετατρέπεται σε -ους. Για το άρθρο και τις προσωπικές αντωνυμίες ισχύουν τα ακόλουθα (ονομαστική / αιτιατική):
* ο / το(ν) - οι / τους - η / τη(ν) - οι / τις
* εγώ / εμένα - εμείς / εμάς - εσύ / εσένα - εσείς / εσάς

Κατηγορία:Γραμματικές πτώσεις
Κατηγορία:Συντακτικό
Λάζαρος Κουντουριώτης

Ο **Λάζαρος Κουντουριώτης** (Ύδρα Απρίλιος 1769 - 6 Ιουνίου ή 12 Ιουνίου 1852) ήταν Έλληνας γερουσιαστής και παράγοντας της επανάστασης του 1821.

## Βιογραφία
Γεννήθηκε τον Απρίλιο του 1769 στην Ύδρα. Υπάρχουν πολλές εικασίες για την καταγωγή της οικογένειάς του. Εικάζεται πως οι πρόγονοι του εγκαταστάθηκαν στην Ύδρα από το Κρανίδι, την Αρκαδία ή τη Μεγαρίδα. Πατέρας του ήταν ο Ανδρέας - Αναγνώστης Κουντουριώτης, ο οποίος νυμφεύτηκε τη Μαρία, θυγατέρα του εύπορου Λάζαρου Κοκκίνη, με την οποία απέκτησε δύο αγόρια, τον Λάζαρο και τον κατά δεκατρία (13) έτη νεότερο αδελφό του, Γεώργιο.

Σε ηλικία μόλις δεκατεσσάρων (14) ετών αναμείχθηκε στις εμπορικές υποθέσεις του πατέρα του, αντιπροσωπεύοντάς τον στην Ύδρα ενώ αυτός ήταν στη Γένοβα. Αργότερα, λαμβάνοντας τα ηνία του εμπορικού οίκου του πατέρα του, ο οποίος δολοφονήθηκε κατά τις παραμονές της Πρωτοχρονιάς του 1802, αύξησε κατά πολύ την περιουσία που κληρονόμησε και αναδείχτηκε σε μια από τις ισχυρότερες προσωπικότητες του τόπου του.

Αν και δεν ήταν από τους υποκινητές της Επανάστασης, την οποία θεωρούσε πρόωρη, την ενστερνίσθηκε μετά το ξέσπασμά της και την υποστήριξε. Η περιουσία της οικογένειας Κουντουριώτη εκείνα τα χρόνια υπολογίζεται σε 800.000 τουλάχιστον δίστηλα και δαπανήθηκε κατά τα τρία τέταρτά της υπέρ της Επανάστασης, διαχειριζόμενη από τον Λάζαρο, ως αρχηγού της οικογένειας. Την περίοδο 1835-36 διετέλεσε Δήμαρχος Ύδρας. 

Διατελώντας Γερουσιαστής και τιμώμενος από τους πάντες ως ο πρώτος πολίτης της Ελλάδος, απεβίωσε την 6 Ιουνίου 1852, το δε θάνατό του ακολούθησε πενθήμερο εθνικό πένθος. Παιδιά του ήταν οι Παντελής Κουντουριώτης, Δημήτριος Κουντουριώτης και Μαρία Κουντουριώτη που παντρεύτηκε τον Δημήτριο Βούλγαρη.

Το αρχοντικό που είχε κατασκευάσει, σήμερα στεγάζει το παράρτημα του Εθνικού Ιστορικού Μουσείου.

## Παραπομπές


## Πηγές
* Παναγιώτης Παπαναούμ «Διαλογισμοί του Λάζαρου Κουντουριώτη»
* 

Κατηγορία:Έλληνες γερουσιαστές
Κατηγορία:Έλληνες ευεργέτες
Κατηγορία:Έλληνες επιχειρηματίες
Κατηγορία:Αγωνιστές του 1821
Κατηγορία:Τάγμα του Σωτήρος
Λαζαρος
Κατηγορία:Δήμαρχοι Ύδρας
Κλητική

**Κλητική** είναι η πτώση που μεταχειριζόμαστε όταν *καλούμε* ή *προσφωνούμε* κάποιον ή κάτι. Όλα τα *πτωτικά* μέρη του λόγου σχηματίζουν κλητική πτώση. 

Οι πτώσεις είναι : η Ονομαστική, η Γενική, η Αιτιατική, η Κλητική. Στην αρχαιότητα υπήρχαν περισσότερες πτώσεις (Δοτική).

Τα πτωτικά μέρη του λόγου είναι: το Άρθρο, το Ουσιαστικό, το Επίθετο, η Αντωνυμία και η Μετοχή.

Η κλητική είναι η δεύτερη από τις δύο ορθές πτώσεις της αρχαίας ελληνικής γλώσσας.

Η κλητική των ουδετέρων ήταν ίδια με την ονομαστική από τα αρχαία χρόνια. Στα νέα ελληνικά, η κλητική των θηλυκών είναι επίσης ίδια με την ονομαστική εκτός κι αν λήγουν σε -ος. Στα αρσενικά σε -ας και -ης η κλητική σχηματίζεται με την αφαίρεση του σίγμα στον ενικό, ενώ στον πληθυντικό είναι ίδια με την ονομαστική. Στα αρσενικά και θηλυκά σε -ος, η κατάληξη αντικαθίσταται με -ε στον ενικό, ενώ στον πληθυντικό είναι ίδια με την ονομαστική. Στην περίπτωση ανδρικών ονομάτων σε -ος, η κλητική συνήθως σχηματίζεται σε -ο αντί -ε.

Κατηγορία:Γραμματικές πτώσεις

Κατηγορία:Συντακτικό
Πτώση (γραμματική)

Ορισμένα μέρη του λόγου είναι *πτωτικά*, δηλαδή απαντώνται σε διάφορες **πτώσεις**. 

Στην πρωτοϊνδοευρωπαϊκή γλώσσα, από την οποία προέρχονται όλες οι ινδοευρωπαϊκές γλώσσες, πιστεύεται ότι υπήρχαν οκτώ πτώσεις: 
* η Ονομαστική, που χρησιμοποιούμε ως υποκείμενο ρήματος, και όταν αναφερόμαστε σε κάτι με το *όνομά* του
* η Γενική, που χρησιμοποιείται όταν αναφερόμαστε στο *γένος* κάποιου πράγματος
* η Δοτική, που χρησιμοποιούμε για το ον που αφορά η ενέργεια του ρήματος
* η Αιτιατική, που χρησιμοποιούμε όταν αναφερόμαστε στην *αιτία* κάποιας ενέργειας
* η Κλητική, που χρησιμοποιούμε όταν καλούμε κάποιον, ή όταν προσφωνούμε κάτι
* η Αφαιρετική, που δηλώνει κατεύθυνση από τόπο
* η Τοπική, που δηλώνει κατεύθυνση προς τόπο
* η Οργανική, που δηλώνει το όργανο με το οποίο γίνεται μια ενέργεια

Η νέα ελληνική γλώσσα έχει διατηρήσει τέσσερις πτώσεις: ονομαστική, γενική, αιτιατική και κλητική. Η αρχαία ελληνική της Κλασικής Εποχής είχε πέντε, τις σημερινές τέσσερις και τη δοτική. Ήδη οι πτώσεις είχαν μειωθεί σε έξι στη διάρκεια της μυκηναϊκής περιόδου -η αφαιρετική έχει συγχωνευθεί στη γενική και η τοπική στη δοτική. Αργότερα, στην Αρχαϊκή Εποχή, μειώθηκαν σε πέντε, επειδή στο μεταξύ η οργανική συγχωνεύθηκε στη δοτική. Σε κείμενα της Γραμμικής Β μαρτυρούνται, πάντως, η οργανική και η τοπική.

Τα πτωτικά μέρη του λόγου είναι: το Άρθρο, το Ουσιαστικό, το Επίθετο, η Αντωνυμία και η Μετοχή.

Κατηγορία:Γραμματική
Κατηγορία:Συντακτικό
Μετοχή (γραμματική)

Η **μετοχή** είναι ρηματικός τύπος που φανερώνει χρόνο και διάθεση. Η μετοχή της παθητικής φωνής μοιάζει με όνομα Επίθετο αφού έχει γένη και κλίνεται. 

Η *μετοχή* λοιπόν είναι κατά ένα μέρος *ρήμα* (χρόνος, διάθεση) και κατά ένα μέρος *όνομα* (γένος, κλίση), δηλαδή *μετέχει* και στα δύο είδη του λόγου.

Η *ενεργητική μετοχή* φανερώνει τον τρόπο που εκδηλώνεται η ενέργεια του ρήματος, και είναι άκλιτη. Έχει κατάληξη -οντας (π.χ. τρέχοντας) ή -ώντας (π.χ. τραβώντας).

Στα αρχαία ελληνικά και στην καθαρεύουσα, χρησιμοποιήθηκε αλλιώς την ενεργητική μετοχή, και φανέρωσε μια συνεχής πράξη, δηλαδή, ότι εκείνος που πράττει το ρήμα ήταν χαρακτηριζόμενος από το να πράττει το ρήμα συνεχώς. Αυτή η μορφή ενεργητικής μετοχής κλινόταν. Τώρα κάπως επιζεί ως είδος επιθέτου, κανονικά τελειώνοντας σε «-ων», «-ούσα» και «-ον» για αρσενικό, θηλυκό και ουδέτερο αντίστοιχα, και κλίνοντας όπως στα αρχαία.

*π.χ., η καθαρεύουσα γλώσσα = η γλώσσα που καθαρεύει (επίσημη μορφή του «καθαρίζει»)
*ο τρέχων άνδρας = ο άνδρας που τρέχει
*τον τραγουδόντα σκύλο = τον σκύλο που τραγουδάει
*ενός ενδιαφέροντος ανθρώπου = ενός ανθρώπου που ενδιαφέρει
*τα ακούοντα παιδιά = τα παιδιά που ακούν
*οι ακολουθώντες μαθητές = οι μαθητές που ακολουθούν 

Η *παθητική μετοχή* φανερώνει ότι η ενέργεια του ρήματος έχει επηρεάσει το υποκείμενο σε παρελθόντα χρόνο, και είναι κλιτή με τρία γένη (αρσενικό, θηλυκό, ουδέτερο) και δύο αριθμούς (ενικό, πληθυντικό). Έχει κατάληξη (για το αρσενικό γένος):
* συνήθως, -μένος, π.χ. φοβισμένος, κοιμισμένος.
* αν είναι προπαροξύτονη, -όμενος, π.χ. ερχόμενος. Ειδικά οι μετοχές που προέρχονται από ρήματα δεύτερης συζυγίας καταλήγουν σε -ώμενος, π.χ. περισπώμενος.
* αν είναι παροξύτονη, -ωμένος, π.χ. αγχωμένος.

Ορισμένες μετοχές, με την συχνή χρήση, μετατρέπονται σε ουσιαστικά, π.χ. η Οικουμένη (ήταν αρχικά *η Οικουμένη Γη*).  

Κατηγορία:Ελληνική γλώσσα
Κατηγορία:Μέρη του λόγου
Κατηγορία:Γραμματική